Diari Oficial de la Generalitat Valenciana


Sumari del DOGV 8404, del 17-10-2018 (2018/9542)

RESOLUCIÓ de 16 d'octubre de 2018, del president de l'Institut Valencià de Cultura, de concessió d'ajudes per a la producció audiovisual.
-----------------------------------------------------------------------------------------------------------------------------------------

### Dades del document

Número de DOGV
:   8404

Data del DOGV
:   17-10-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/9542


Data del document
:   16-10-2018

Organisme emissor
:   Institut Valencià de Cultura

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ de 16 d'octubre de 2018, del president de l'Institut Valencià de Cultura, de concessió d'ajudes per a la producció audiovisual. [2018/9542]  
Vistes les actuacions realitzades per a la tramitació i resolució dels expedients incoats com a conseqüència de les sol·licituds presentades en el marc de la Resolució de 30 d'abril de 2018, del president de l'Institut Valencià de Cultura, per la qual es convoca la concessió d'ajudes per a la producció audiovisual (DOGV 8289, 08.05.2018), en atenció als següents  
  
Antecedents de fet  
Primer. Mitjançant la Resolució de 30 d'abril de 2018 esmentada, es va convocar la concessió d'ajudes per a la producció audiovisual, d'acord amb el que es preveu en l'Ordre 33/2016, de 18 de juliol, de la Conselleria d'Educació, Investigació, Cultura i Esport (DOGV 7832, 20.07.2016), per la qual s'estableixen les bases reguladores per a la concessió de subvencions públiques en règim de concurrència competitiva de les diferents matèries culturals integrades en CulturArts Generalitat (ara Institut Valencià de Cultura, per disposició final primera de la Llei 1/2018, de 9 de febrer, de la Generalitat, reguladora de l'Institut Valencià d'Art Modern).  
Segon. De conformitat amb el que s'estableix en el punt primer de l'apartat quart de la part dispositiva de la convocatòria, el termini de presentació de sol·licituds era de 20 dies hàbils, comptats des de l'endemà de la publicació de la convocatòria en el Diari Oficial de la Generalitat Valenciana, per la qual cosa va finalitzar el 5 de juny de 2018. Per part de les diferents empreses interessades s'han presentat 135 sol·licituds.  
Tercer. Per acords del president de l'Institut Valencià de Cultura, tots ells de data 5 de juliol de 2018, van ser nomenades les comissions tècniques de valoració de les sol·licituds, previstes en el punt 1 de l'apartat cinqué de la Resolució de 30 d'abril de 2018.  
Quart. Constituïdes a aquest efecte les comissions, van procedir a valorar les sol·licituds i els seus projectes, cadascuna en la seua respectiva modalitat, conforme al que s'estableix en els apartats cinqué i sisé de la Resolució de 30 d'agost de 2018, i van formular les propostes provisionals corresponents recollides en les actes de les sessions realitzades, a les quals es va donar difusió a través de la web oficial de l'Institut Valencià de Cultura per un termini superior a 10 dies.  
Cinqué. A la vista dels informes i propostes de les comissions tècniques de valoració, el director general de l'Institut Valencià de Cultura, va formular proposta de resolució en compliment del que es preveu en el punt 7 de l'article 6 de l'Ordre 33/2016 esmentada.  
En aquesta proposta s'ha pres en consideració, en els casos en què diferents projectes proposats com a beneficiaris comptaren amb idèntiques fonts de finançament, que no es poden imputar els mateixos recursos a més d'un projecte, tal com preveu la resolució.  
Igualment s'ha previst que una mateixa empresa beneficiària no pot acumular més del 10 % del pressupost total de la convocatòria, segons el que s'estableix en l'article 9, punt 9.2.4, de l'ordre de bases reguladores.  
  
Fonaments de dret  
Primer. Les disposicions de caràcter bàsic contingudes en la Llei 38/2003, de 17 de novembre, general de subvencions (BOE 276, 18.11.2003) i en el Reial decret 887/2006, de 21 de juliol, pel qual s'aprova el Reglament de desplegament d'aquesta llei (BOE 176, 21.07.2006).  
Segon. La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015) i especialment el que es disposa en el títol X.  
Tercer. L'Ordre 33/2016, de 18 de juliol, de la Conselleria d'Educació, Investigació, Cultura i Esport (DOGV 7832, 20.07.2016) per la qual s'estableixen les bases reguladores per a la concessió de subvencions públiques en règim de concurrència competitiva de les diferents matèries culturals integrades en CulturArts Generalitat (d'ara endavant ordre de bases reguladores).  
Quart. La Resolució de 30 d'abril de 2018, del president de l'Institut Valencià de Cultura, per la qual es convoca la concessió d'ajudes per a la producció audiovisual (DOGV 8289, 08.05.2018).  
Cinqué. El Decret 141/2014, de 5 de setembre, del Consell (DOGV 7355, 08.09.2014), pel qual es modifica el Reglament d'organització i funcionament de CulturArts Generalitat, aprovat pel Decret 5/2013, de 4 de gener, que preveu en l'article 2, punt 2, lletra l, entre les funcions d'aquesta entitat pública, la convocatòria i gestió de subvencions, ajudes i incentius de les diferents matèries culturals integrades en CulturArts Generalitat.  
D'altra banda, l'article 4, punt 2, lletra j, disposa que correspon a la Presidència: «Convocar i resoldre la concessió d'incentius, ajudes i subvencions i aprovar les bases corresponents».  
Sisé. La disposició final primera de la Llei 1/2018, de 9 de febrer, de la Generalitat, reguladora de l'Institut Valencià d'Art Modern (DOGV 8232, 12.02.2018), que en el punt 1 estableix que «L'entitat de dret públic CulturArts Generalitat passa a denominar-se Institut Valencià de Cultura (...)», i en el punt 3 que «Tot esment de CulturArts Generalitat que figure en l'ordenament jurídic, plans i programes haurà d'entendre's fet a l'Institut Valencià de Cultura».  
  
Per tot això, en virtut dels antecedents de fet i fonaments de dret esmentats i altra normativa d'aplicació, vista l'acta i la proposta evacuada per la comissió tècnica, així com la proposta de resolució elevada pel director general de l'Institut Valencià de Cultura, d'acord amb el que es preveu en l'article 7 de l'ordre de bases reguladores i en l'exercici de les competències per a la concessió de les ajudes que tinc atribuïdes conforme als preceptes esmentats, resolc:  
  
Primer  
Concedir les ajudes a les empreses beneficiàries que es detallen en les taules que figuren com a annex I de la present resolució, d'acord amb la puntuació obtinguda i altres consideracions d'aplicació previstes en la Resolució de 30 d'abril de 2018, amb el que es preveu en l'apartat segon de la part dispositiva d'aquesta, que preveu els imports màxims assignats a cada modalitat i el caràcter plurianual de les ajudes.  
  
  
Segon  
Nomenar, en cada modalitat, com a suplents, les empreses que es detallen en les taules que figuren com a annex II, en les quals recaurà l'ajuda en cas de possibles renúncies, d'acord amb el que es preveu en l'article 7, punt 3 de l'Ordre de bases reguladores i els projectes de les quals no han sigut estimats, amb indicació de la puntuació atorgada a cadascun d'ells en funció dels criteris de valoració previstos en la convocatòria esmentada.  
  
Tercer  
Denegar l'ajuda als titulars de les sol·licituds presentades per a la producció audiovisual corresponents als projectes que figuren en l'annex III, per no passar de la fase de guió segons els percentatges aplicables a cada modalitat, ja que només passaven a les fases següents el 60 % dels projectes presentats atenent l'ordre resultant de la valoració del guió; excepte en el cas dels llargmetratges de ficció culturals C, i llargmetratges de ficció industrials, dels quals passaven a la fase següent el 75 % dels projectes presentats i en les diferents modalitats d'animació on la resolució no preveu el tall de guió.  
  
  
Quart  
Arxivar les sol·licituds presentades per a la producció audiovisual corresponents als projectes que figuren en l'annex IV desestimats per la comissió, en aplicació del que es preveu en el punt 3 de l'apartat cinqué de la part dispositiva de la resolució de convocatòria en emetre's informe negatiu sobre la coherència dels projectes i el pressupost, el seu ajust a preus de mercat i el seu pla de finançament o haver advertit incoherències.  
  
Cinqué  
Arxivar les sol·licituds següents corresponents als projectes i expedients que s'indiquen:  
- Gabo (expedient P-45/18), llargmetratge d'animació, en acceptar el desistiment presentat pel seu titular, Hampa Studio, SL.  
- Mamma África (expedient P-87/18) multiplataforma d'animació, en acceptar el desistiment presentat pel seu titular, Amores Grup de Percussió, SC.  
- España cultural o, visiten España con nosotros (expedient P-118/18), curtmetratge documental, per no haver aportat el seu titular, Román Romanov, el guió del projecte juntament amb la sol·licitud, i no poder ser requerit d'acord amb el que es preveu en l'apartat quart, punt 6, paràgraf cinqué, de la part dispositiva de la resolució de la convocatòria; ni per tant valorat aquest projecte.  
- Sense límits, termes ni horitzons (expediente P-135/18), llargmetratge documental B, de Borja Penalba Català, en haver presentat la sol·licitud fora del termini establit a aquest efecte, que finalitzava el 5 de juny de 2018.  
  
Sisé  
Les persones i entitats beneficiàries hauran de complir les obligacions i normes de justificació previstes en els apartats huité i nové de la part dispositiva de la Resolució de 30 d'abril de 2018, del president de l'Institut Valencià de Cultura, per la qual es convoca la concessió d'ajudes per a la producció audiovisual.  
D'acord amb el que es preveu en l'article 12, punt 7 de l'ordre de bases reguladores i en l'apartat nové, punt 1, de la part dispositiva de la Resolució de 30 d'abril, el terme per a la presentació dels documents justificatius serà el 31 de desembre de l'any a què correspon cada anualitat, segons s'estableix en les taules de l'annex I.  
La presentació de l'acceptació, juntament amb les dades de domiciliació bancària, així com de la justificació, es realitzarà d'acord amb el que preveu per a les sol·licituds el punt 2 de l'apartat quart de la part dispositiva de la Resolució de 30 d'abril de 2018 en un termini no superior als 15 dies hàbils següents al dia de la publicació de la present resolució en el Diari Oficial de la Generalitat Valenciana.  
En cas de no presentar l'acceptació o la justificació o ser aquesta insuficient o incorrecta, es declararà el titular decaigut en el dret a la subvenció concedida. Sense perjudici d'això, la presentació de l'acceptació i/o de la justificació fora del termini establit constitueixen infraccions administratives, tal com recull l'article 56 de la Llei 38/2003, de 17 de novembre, general de subvencions, per la qual cosa la seua comissió comportarà l'aplicació de les sancions corresponents.  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 8, 14 i 46 de la Llei reguladora de la jurisdicció contenciosa administrativa, aquest acte, que posa fi a la via administrativa, podrà ser recorregut potestativament en reposició o bé es podrà interposar directament recurs contenciós administratiu, en els terminis i davant els òrgans que s'indiquen a continuació:  
  
a) El recurs de reposició haurà d'interposar-se davant el president de l'Institut Valencià de Cultura, en qualitat d'òrgan competent per a concedir les ajudes en el termini d'un mes comptat des de l'endemà de la publicació en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant dels jutjats contenciosos administratius de València en el termini de dos mesos comptats des de l'endemà de la publicació en el Diari Oficial de la Generalitat Valenciana.  
  
València, 16 d'octubre de 2018. El president de l'Institut Valencià de Cultura: Vicent Marzà Ibáñez.